CELEX: 32021D0786
Language: hr
Date: 2021-05-10 00:00:00
Title: Provedbena odluka Vijeća (EU) 2021/786 od 10. svibnja 2021. o ovlaštenju Republike Hrvatske da primijeni oslobođenje od poreza na plinsko ulje koje se upotrebljava za rad strojeva za humanitarno razminiranje u skladu s člankom 19. Direktive 2003/96/EZ

17.5.2021   
               
               
                  HR
               
               
                  Službeni list Europske unije
               
               
                  L 173/1
               
            
         PROVEDBENA ODLUKA VIJEĆA (EU) 2021/786
         od 10. svibnja 2021.
         o ovlaštenju Republike Hrvatske da primijeni oslobođenje od poreza na plinsko ulje koje se upotrebljava za rad strojeva za humanitarno razminiranje u skladu s člankom 19. Direktive 2003/96/EZ
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije (1), a posebno njezin članak 19.,
         uzimajući u obzir prijedlog Europske komisije,
         budući da:
         
                     (1)
                  
                  
                     Provedbenom odlukom Vijeća 2014/921/EU (2) Hrvatska je ovlaštena do 19. prosinca 2020. primjenjivati oslobođenje od poreza na plinsko ulje koje se upotrebljava za rad specijalnih strojeva za humanitarno razminiranje u skladu s člankom 19. Direktive 2003/96/EZ („oslobođenje od poreza”).
                  
               
                     (2)
                  
                  
                     Hrvatska je 18. rujna 2020. zatražila odobrenje za nastavak primjene oslobođenja od poreza za razdoblje od 20. prosinca 2020. do 19. prosinca 2026. Na zahtjev Komisije, Hrvatska je 13. listopada i 6. studenoga 2020. dostavila dodatne popratne informacije.
                  
               
                     (3)
                  
                  
                     Uz oslobođenje od poreza koje namjerava nastaviti primjenjivati Hrvatska želi ubrzati razminiranje preostalih područja koja su kontaminirana minsko-eksplozivnim sredstvima u više regija. Oslobođenje od poreza imalo bi izravne pozitivne učinke na život i zdravlje ljudi u tim regijama.
                  
               
                     (4)
                  
                  
                     Oslobođenje od poreza trebalo bi biti ograničeno na akreditirane strojeve za posebne namjene koji su posebno konstruirani i izrađeni za poslove čišćenja miniranih područja.
                  
               
                     (5)
                  
                  
                     Oslobođenje od poreza trebalo bi biti ograničeno na područja koja su kontaminirana minsko-eksplozivnim sredstvima na državnom području Hrvatske.
                  
               
                     (6)
                  
                  
                     Oslobođenje od poreza trebalo bi se primjenjivati na sve subjekte koji su uključeni u humanitarno razminiranje u Hrvatskoj pa se stoga neće dati gospodarska prednost određenom uključenom gospodarskom subjektu.
                  
               
                     (7)
                  
                  
                     Prema tome, oslobođenje od poreza prihvatljivo je iz perspektive pravilnog funkcioniranja unutarnjeg tržišta i potrebe da se osigura pošteno tržišno natjecanje te je u skladu s politikama Unije u području zdravstva, okoliša, energetike i prometa.
                  
               
                     (8)
                  
                  
                     Svako ovlaštenje dodijeljeno u skladu s člankom 19. stavkom 1. Direktive 2003/96/EZ mora biti strogo vremenski ograničeno. Kako bi se dotičnim gospodarskim subjektima pružila dovoljna razina sigurnosti i dovoljno vremena da završe proces razminiranja kontaminiranih područja, primjereno je dodijeliti ovlaštenje za razdoblje od šest godina.
                  
               
                     (9)
                  
                  
                     Kako bi se gospodarskim subjektima uključenima u operacije razminiranja pružila pravna sigurnost i izbjeglo moguće povećanje administrativnog opterećenja do kojeg bi došlo zbog promjena primjenjive porezne stope, Hrvatska bi trebala moći bez prekida primjenjivati oslobođenje od poreza. Zatraženo ovlaštenje trebalo bi stoga dodijeliti s učinkom od 20. prosinca 2020. kako bi se bez prekida nastavilo na prethodno uređenje u skladu s Provedbenom odlukom 2014/921/EU.
                  
               
                     (10)
                  
                  
                     Ovom se Odlukom ne dovodi u pitanje primjena pravilâ Unije o državnim potporama,
                  
               DONIJELO JE OVU ODLUKU:
         
            Članak 1.
            Hrvatska se ovlašćuje da oslobodi od oporezivanja plinsko ulje koje se upotrebljava za rad strojeva za humanitarno razminiranje na njezinu državnom području. Oslobođenje od poreza ograničeno je na akreditirane strojeve za posebne namjene koji su posebno konstruirani i izrađeni za poslove čišćenja miniranih područja.
         
         
            Članak 2.
            Ova se Odluka primjenjuje od 20. prosinca 2020. do 19. prosinca 2026.
            Međutim, ako Vijeće, postupajući na temelju članka 113. ili neke druge relevantne odredbe Ugovora, predvidi opća pravila o poreznim pogodnostima za humanitarno razminiranje, ova Odluka prestaje se primjenjivati na dan početka primjene tih općih pravila.
         
         
            Članak 3.
            Ova je Odluka upućena Republici Hrvatskoj.
         
         
            Sastavljeno u Bruxellesu 10. svibnja 2021.
            
               
                  Za Vijeće
               
               
                  Predsjednik
               
               J. BORRELL FONTELLES
            
         
         
            (1)  SL L 283, 31.10.2003., str. 51.
         
         
            (2)  Provedbena odluka Vijeća 2014/921/EU od 16. prosinca 2014. o ovlaštenju Hrvatske da primijeni oslobođenje od poreza na plinsko ulje koje se upotrebljava za rad strojeva za humanitarno razminiranje u skladu s člankom 19. Direktive 2003/96/EZ (SL L 363, 18.12.2014., str. 150.).